钦定古今图书集成/明伦汇编/官常典/第583卷 > 梁梦龙
## 钦定古今图书集成/明伦汇编/官常典/第583卷 > 梁梦龙

按《明外史》本传：“梦龙，字乾吉，真定人。嘉靖三十二年
进士。改庶吉士，授兵科给事中。首劾吏部尚书李默，
帝方顾默厚，不问。出核陕西军储，劾故延绥巡抚王
轮、督粮郎中陈灿等，废斥有差。及历吏科都给事中，
劾兵部侍郎殷学求、贵州巡抚高翀、湖广巡抚陈士
贤，皆除名，延绥巡抚董威论调。帝怒，礼部尚书吴山”，
梦龙恶，独劾山得罪清议，乃并吏部尚书吴鹏劾罢
之。四十年五月以灾异考察，率同官劾南京兵部尚
书江东户部侍郎傅颐、兵部侍郎葛缙、南京刑部侍
郎何迁、督漕副都御史胡植、巡抚副都御史山西孟
淮、湖广刘仑、甘肃胡汝霖等，东、颐、植、淮、仑、汝霖皆贬
黜。尝上疏言：“相臣贤否，关治道污隆。请毋拘资格。”敕
在廷公举名德宿望之臣，以光圣治。帝疑诸臣私有
所推引，责令陈状。梦龙惶恐谢罪，乃夺俸。擢顺天府
丞。坐京察拾遗，出为河南副使。河决沛县，尚书朱衡
议开徐、邳新河，梦龙董其役。三迁河南右布政使。隆
庆四年擢右佥都御史，巡抚山东。是秋，河决宿迁，覆
漕粮八百艘。朝议通海运，以属梦龙，梦龙言：“海道南
自淮安至胶州，北自天津至海仓，各有商艘往来其
间。自胶州至海仓，岛人及商贾亦时出入。臣等因遣
人自淮安转粟二千石，自胶州转麦千五百石，入海
达天津，以试海道，无不利者。由淮安至天津，大要两
旬可达。岁五月以前，风势柔顺，扬帆尤便。况舟由近
洋，洋”中岛屿联络，遇风可依。苟船非朽敝，按占候以
行，自可无虞。较元人殷明《略故道》，安便尤甚。丘濬所
称“傍海通运”，即此是也。请以河为正运，海为备运。万
一河未易通，则海运可济，而河亦得悉心疏濬，以图
经久。又海防綦重，沿海卫所玩愒岁久，不加缮饬，识
者有未然之忧。今行海运，兼治海防，非徒“足裨国计，
兼于军事有补。”章下户部。部议“海运久废，猝难尽复。
请令漕司量拨粮十二万石，自淮入海，以达天津。工
部给银为海艘经费。”报可。已而海运卒不行。事具《王
宗沐传》。明年冬，迁右副都御史，移抚河南。神宗初，张
居正当国。梦龙其门下士，品故下中，尤善媚。居正特
爱之。召为户部右侍郎。寻改兵部，出赉辽东有功将
士。五年以兵部左侍郎进右都御史，总督蓟、辽、保定
军务。戚继光、李成梁皆宿将有功，目无文法吏以梦
龙居正所昵也，畏之，独就其约束。成梁大破土蛮于
长定堡，帝为告庙宣捷，大行赏赉，官梦龙一子。已，给
事中光懋言“此乃保塞内属之部，游击陶承喾假犒
赉掩袭之，请坐以杀降罪。”兵部尚书方逢时曲为解，
梦龙等亦辞免恩荫。及土蛮三万骑入东昌堡，成梁
击败之。宁前复警，梦龙亲率劲卒二千出山海关为
成梁声援，分遣两参将遮击。复移继光驻一片石邀
之，敌引去。前后奏永奠堡、丁字泊、马兰峪、养善木、红
土城、宽奠、广宁右屯、锦义、大宁堡诸捷，累赐敕奖励，
就加兵部尚书。以修筑黄花镇、古北口边墙，加太子
少保，再荫子至锦衣世千户。召入掌部务，疏陈军政
四事。寻录防边功，加太子太保。十年六月，居正殁，张
四维为政。工部尚书曾省吾、吏部侍郎王篆虑四维
逐，已乃行。金冯保从容言四维短，因定计欲逐吏部
尚书，王国光，代以省吾；逐左都御史陈炌，代以篆。未
几，御史杨寅秋劾罢国光保欲代以梦龙，篆不敢违，
廷推首列之。省吾至，与篆相诟。梦龙遂迁吏部尚书。
逾月，御史江东之劾梦龙浼徐爵贿保，得吏部，以孙
女聘保弟为子妇。帝谕留。御史邓练、赵楷复劾之，遂
令致仕。家居十九年卒。天启中，赵南星讼其边功。赠
少保。崇祯末，追谥《贞敏》。

===魏允贞===按《明外史》本传：“允贞，字懋忠，南乐人。万历五年进士。
授荆州推官。大学士张居正归葬，群吏趋事恐后，允
贞独不赴，且抶其奴。治行最，征授御史。吏部尚书梁
梦龙罢，允贞言铨衡任重，往者会推之前，所司率受
指执政或司礼中官，以故用非其人。”帝纳其言，特用
严清，中外翕服。俄劾兵部尚书吴兑先结高拱、张居
正，又馈冯保千金，且以军械火器私遗俺荅，不可典
中枢。兑引去已，陈时弊四事，言：“自居正窃柄，吏、兵二
部，迁除必先关白，故所用悉其私人。陛下宜与辅臣
精察二部之长，而以其职事归之，使辅臣不侵部臣
之权以行其私。部臣亦不乘辅臣之间以自行其私，
则官方自肃。自居正三子连登制科，流弊迄今未已。
请自今辅臣子弟中式，俟致政之后，始许廷对，庶幸
门稍杜。”自居正恶闻谠言，每遇科道员缺，率择才性
便给、工谄媚、善逢迎者授之，致昌言：“不闻佞臣得志。
自今考选时，陛下宜严敕所司，毋循故辙。俺荅自通
市以来，边备懈弛。三军月饷，既克其半以充市赏，复
克其半以奉要人，士无宿饱，一旦强敌负约，谁能御
之？至辽左战功，尤可骇异。军声则日振于前，生齿则
日减于旧。所获止婴儿妇女，受封已通侯世爵。由中
枢好张边功，故奏报失真，迁叙逾格，赏罚无章，何以
能国哉？”疏入，下都察院。先是，居正既私其子，他辅臣
吕调阳子与周、张四维子泰征，甲征，申时行子用懋，
皆相继得举甲征。用懋将廷对，而允贞疏适上。四维、
大愠言：“臣待罪政府，无所不当闻。今因前人行私，而
欲臣不预闻吏、兵二部事，非制也。”因为子白诬，且乞
骸骨。时行亦疏辨，帝并慰留，而责允贞言过当。户部
员外郎李三才奏允贞言是，并贬秩调外。允贞得许
州判官。给事御史周邦杰、赵卿等论救，不纳。允贞虽
谪，然自是辅臣居位，其子无复登第者。久之，累迁右
通政。二十一年以右佥都御史巡抚山西。允贞素刚
果，清操绝俗。以所部地瘠民贫，力裁幕府岁供及州
县冗费。以其银数万，缮亭障，建烽堠，置器，市马易粟。
又奏免平阳岁额站银八万，以所省邮传羡银补之。
雁门、平定军以逋屯粮窜徙，允贞奏除其租，招令复
业。岢岚互市，省抚赏银六万。汾州有两郡王宗人，与
军民杂处，知州秩卑不能制，奏改为府，自款市成，边
政废。允贞视要害筑边墙万有馀丈，政声大著。帝亦
数嘉其能。会诏中官张忠采矿山西，允贞抗疏极谏，
不报。已，西河王知燧请开解州、安邑、绛县矿，以仪宾
督之；指挥王守信请开平定、稷山诸矿，帝并报允。允
贞恐民愈扰，请令忠兼领，亦不纳。三殿灾，诏求直言。
允贞言“咎在辅臣。历数赵志皋、张位罪，请敕位以严
嵩、夏言为戒，志皋以李本为戒。”且曰：“前二臣以二月
加恩，逾月两宫灾。今年又加恩，而三殿复灾，天意昭
然。”位等力辨求罢。帝慰留，责允贞边臣，不当言朝事，
因屡推不用，遂肆狂言，夺俸五月。顷之，允贞疏举遗
贤，请召还王家屏、陈有年、沈鲤、李世达、玉汝训及小
臣史孟麟、张栋、万国钦、马经纶、顾宪成、赵南星、邹元
标等，疏留中。以久次，进右副都御史。二十八年春，疏
陈“时政缺失，言行取诸臣，几经论荐，陛下犹不轻予
一官。彼鲁坤、马堂、高淮、孙朝辈，试之何事，举之何人，
乃令其衔命横行，生杀予夺，恣出其口。廷臣所陈，率
国家大计，一皆寝阁，甚者严谴随之。彼报矿报税之
徒，悉无赖奸人，乡党不齿。顾乃朝奏夕报，如响应声。
臣不解也。胥役入乡，民间犹扰。况缇骑四出，如虎若
狼，家室立破。如吴宝秀、华钰诸人，祸至惨矣。而陛下
曾不一念及钱谷出入，上下相稽，犹多奸弊。敕使手
握利权，动逾数万。有司不敢问，抚按不敢闻。岂无吮
膏血以自肥者？而陛下曾不一察及。金取于滇，不足
不止；珠取于海，不罄不止；锦绮取于吴、越，不极奇巧
不止。乃元老听其投闲，直臣几于永锢。是陛下之爱
贤士，曾不如爱珠玉锦绮也。”疏奏，亦不省。先是，张忠
以开矿至后孙朝复至榷税。诛求百方，允贞每事裁
抑。会忠杖死，太平典史武三杰，朝使者逼杀建雄县
丞李逢春，允贞疏暴其罪。朝怒，劾允贞抗命沮挠。帝
留允贞疏不下，而下朝疏于部院。吏部尚书李戴、都
御史温纯等力称允贞贤，请下允贞《疏平议》，帝并留
中。给事御史许子伟、何熊祥等交章乞下部院，疏亦
不报。山西军民数千人恐允贞去，相率诣阙愬冤。两
京言官亦连章论救。帝乃两置不问。明年，忠以夏县
知县袁应春抗礼，劾贬之。允贞请留应春，不报。允贞
父已九十馀，允贞岁岁乞侍养，章二十上。廷议以敕
使害民，非允贞不能制，固留之。其年五月请益力，始
听归。士民为立祠。已，阅视者奏允贞守边劳，即家进
兵部右侍郎。寻卒。天启初，追谥“介肃。”